Toppleder ble tatt for promillekjøring - må betale bot på en kvart million

Promillen var ikke av de høyeste, men med en årslønn som bikker to millioner kroner må toppsjefen bidra med 250.000 kroner til statskassen.

19. aug. 2014 18:19 Sist oppdatert 19. august 2014

Det var en lørdag formiddag i mars mannen satte seg bak rattet og la av gårde på en tur som skulle bli av det særs kostbare slaget.

Klokken 10.50 ble han stanset i en rutinekontroll og blåste så vidt til rødt.

Den lave promillen, og det faktum at han ikke hadde forårsaket noe uhell, gjorde at Oslo tingrett tirsdag landet på at straffen passende kunne settes til 15 dagers betinget fengsel og et forbud mot å kjøre bil i 14 måneder.

Bot: Én kvart million

Men så var det dette med at en bot skal kunne merkes, og i utgangspunktet settes til halvannen månedslønn.

Lederen bedyret at hans gjeld var større enn formuen, men oppga en årslønn på over to million kroner.

Dommerfullmektig Øyvind Grødal brukte kalkulatoren og fastsatte boten til 250.000 kroner, noe som er 20.000 kroner lavere enn det politiet hadde regnet seg frem til da de tok ut siktelsen.